3. ΠΟΛΙΤΙΚΗ ΑΝΤΑΓΩΝΙΣΜΟΥ

1. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού.

Παρά τα άρθρα 87 και 88 της Συνθήκης ΕΚ, η Μάλτα μπορεί να διατηρήσει τις λειτουργικές ενισχύσεις που χορηγούνται δυνάμει των φορολογικών καθεστώτων των κανονισμών 4 και 6 του Νόμου για την προαγωγή των επιχειρήσεων, μέχρι την 31η Δεκεμβρίου 2008, υπό την προϋπόθεση ότι τηρούνται οι ακόλουθοι όροι:

- το ετήσιο ποσό της ενίσχυσης σε μία επιχείρηση δεν υπερβαίνει τις 7200 MTL ανά εργαζόμενο, ή

- υπολογιζόμενο βάσει των επιλέξιμων για ενίσχυση κερδών, το ετήσιο ποσό δεν υπερβαίνει τις 25000 MTL ανά εργαζόμενο στις περιπτώσεις που ο ισχύων μειωμένος φορολογικός συντελεστής είναι 5 % (βάσει οιουδήποτε εκ των κανονισμών 4 και 6) ή τις 28000 MTL ανά εργαζόμενο στις περιπτώσεις που ο μειωμένος φορολογικός συντελεστής είναι 10 % ή 15 % (βάσει οιουδήποτε εκ των κανονισμών 4 και 6).

2. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού.

(α) Παρά τα άρθρα 87 και 88 της Συνθήκης ΕΚ, η Μάλτα μπορεί να εφαρμόζει φορολογικές απαλλαγές σε εταιρίες οι οποίες έχουν χορηγηθεί μέχρι τις 30 Νοεμβρίου 2000, βάσει του Νόμου περί Βιομηχανικής Αναπτύξεως (ΝΒΑ) και του Νόμου περί Ελευθέρων Λιμένων (ΝΕΛ), με τους ακόλουθος όρους:

(i) για τις μικρομεσαίες επιχειρήσεις, όπως ορίζονται σύμφωνα με τον κοινοτικό ορισμό [1] των επιχειρήσεων αυτών και σύμφωνα με την πρακτική της Επιτροπής, μέχρι και την 31η Δεκεμβρίου 2011.

Σε περίπτωση συγχώνευσης, απόκτησης ή άλλου παρόμοιου γεγονότος, στο οποίο συμμετέχει ο δικαιούχος φορολογικής απαλλαγής που χορηγείται δυνάμει της προαναφερθείσας νομοθεσίας, η απαλλαγή από τον φόρο εταιριών διακόπτεται,

(ii) για τις άλλες επιχειρήσεις, υπό τον όρο ότι τηρούνται οι ακόλουθοι περιορισμοί όσον αφορά τα ποσά των ενισχύσεων που χορηγούνται δυνάμει της προαναφερθείσας νομοθεσίας:

(αα) κρατικές ενισχύσεις για περιφερειακές επενδύσεις:

- η ενίσχυση δεν υπερβαίνει το 75 % των επιλέξιμων επενδυτικών δαπανών, εφόσον η επιχείρηση έλαβε το δικαίωμα για την φορολογική απαλλαγή πριν από την 1η Ιανουαρίου 2000. Εάν η επιχείρηση έλαβε το δικαίωμα για την φορολογική απαλλαγή εντός του 2000, το σύνολο της ενίσχυσης δεν υπερβαίνει το 50 % του επιλέξιμου επενδυτικού κόστους,

- η περίοδος υπολογισμού της ενίσχυσης, η οποία περιλαμβάνεται βάσει των ανωτέρω ανωτάτων ορίων του 75 % και του 50 %, άρχεται την 1η Ιανουαρίου 2001· όλες οι ενισχύσεις οι οποίες ζητούνται και λαμβάνονται βάσει κερδών προγενέστερων της ημερομηνίας αυτής, εξαιρούνται του υπολογισμού,

- εάν κατά την ημερομηνία της προσχώρησης η επιχείρηση έχει ήδη υπερβεί τα ισχύοντα ανώτατα όρια, δεν απαιτείται η επιστροφή της ενίσχυσης,

- για τον υπολογισμό της συνολικής ενίσχυσης, λαμβάνονται υπόψη όλες οι ενισχύσεις που χορηγούνται στον δικαιούχο για επιλέξιμο κόστος, συμπεριλαμβανομένης της ενίσχυσης που χορηγείται δυνάμει άλλων καθεστώτων και ανεξαρτήτως του κατά πόσον η ενίσχυση χορηγείται από τοπικές, περιφερειακές, εθνικές ή κοινοτικές πηγές,

- οι επιλέξιμες δαπάνες ορίζονται βάσει των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα [2],

- οι επιλέξιμες δαπάνες οι οποίες μπορούν να λαμβάνονται υπόψη, είναι οι πραγματοποιούμενες μεταξύ 1ης Ιανουαρίου 1995 και 31ης Δεκεμβρίου 2006, βάσει των όρων επενδυτικού προγράμματος τυπικώς εγκεκριμένου από τον δικαιούχο το αργότερο στις 31 Δεκεμβρίου 2002 και κοινοποιηθέντος στο Υπουργείο Οικονομικών Υπηρεσιών της Δημοκρατίας της Μάλτας έως την 31η Μαρτίου 2003.

(ββ) κρατικές ενισχύσεις για κατάρτιση, έρευνα και ανάπτυξη, και περιβαλλοντικές επενδύσεις:

- η ενίσχυση δεν υπερβαίνει τα αντίστοιχα ανώτατα όρια έντασης ενίσχυσης που ισχύουν για παρόμοιους στόχους ενίσχυσης,

- η περίοδος υπολογισμού της ενίσχυσης η οποία εμπίπτει εντός των εφαρμοστέων ανώτατων ορίων, άρχεται την 1η Ιανουαρίου 2001· όλες οι ενισχύσεις οι οποίες ζητούνται και λαμβάνονται βάσει κερδών προγενέστερων της ημερομηνίας αυτής, εξαιρούνται του υπολογισμού,

- για τον υπολογισμό της συνολικής ενίσχυσης, λαμβάνονται υπόψη όλες οι ενισχύσεις που χορηγούνται στον δικαιούχο για επιλέξιμες δαπάνες, συμπεριλαμβανομένης της ενίσχυσης που χορηγείται δυνάμει άλλων καθεστώτων και ανεξαρτήτως του κατά πόσον η ενίσχυση χορηγείται από τοπικές, περιφερειακές, εθνικές ή κοινοτικές πηγές,

- οι επιλέξιμες δαπάνες καθορίζονται με βάση τους κοινοτικούς κανόνες που ισχύουν για τον συγκεκριμένο στόχο ενίσχυσης,

- δεν απαιτείται η επιστροφή της ενίσχυσης, εάν κατά την ημερομηνία προσχώρησης, η επιχείρηση υπερβαίνει ήδη τα εφαρμοστέα ανώτατα όρια,

- οι επιλέξιμες δαπάνες οι οποίες μπορούν να λαμβάνονται υπόψη, είναι οι πραγματοποιούμενες μεταξύ 1ης Ιανουαρίου 1995 και 31ης Δεκεμβρίου 2006 βάσει των όρων επενδυτικού προγράμματος τυπικώς εγκεκριμένου από τον δικαιούχο το αργότερο στις 31 Δεκεμβρίου 2002 και κοινοποιηθέντος στο Υπουργείο Οικονομικών Υπηρεσιών της Δημοκρατίας της Μάλτας έως την 31η Μαρτίου 2003.

(β) Ενισχύσεις χορηγούμενες δυνάμει των δύο ανωτέρω καθεστώτων, οι οποίες δεν πληρούν τους όρους του σημείου α) μέχρι την ημερομηνία της προσχώρησης, θεωρούνται νέες ενισχύσεις, σύμφωνα με τον ισχύοντα μηχανισμό ενισχύσεων που ορίζεται στο Παράρτημα IV, Κεφάλαιο 3, "Πολιτική Ανταγωνισμού", της παρούσας Πράξης.

(γ) Η Μάλτα υποβάλλει στην Επιτροπή:

- δύο μήνες μετά την ημερομηνία της προσχώρησης, πληροφορίες σχετικά με την εκπλήρωση των όρων του σημείου α),

- μέχρι το τέλος Σεπτεμβρίου 2007, πληροφορίες σχετικά με τις επιλέξιμες επενδυτικές δαπάνες, τις οποίες έχουν πράγματι αναλάβει οι δικαιούχοι δυνάμει της προαναφερθείσας νομοθεσίας και σχετικά με τα συνολικά ποσά ενίσχυσης που έχουν λάβει οι δικαιούχοι.

3. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού.

(α) Παρά τα άρθρα 87 και 88 της Συνθήκης ΕΚ και υπό την επιφύλαξη των κατωτέρω καθοριζομένων όρων, η Μάλτα μπορεί να λάβει τα ακόλουθα μέτρα ενίσχυσης για αναδιάρθρωση, με συνολικό ανώτατο όριο MTL 419491000 στη Malta Drydocks και τη Malta Shipbuilding Company Limited, ή σε οποιαδήποτε νόμιμη διάδοχό τους (στο εξής καλούμενες "ναυπηγεία"), για την περίοδο αναδιάρθρωσης από το 2002 έως το τέλος του 2008, τα οποία έχουν ως εξής:

- διαγραφή χρέους μέχρι 300000000 MTL,

- επενδυτική ενίσχυση μέχρι 9983000 MTL σύμφωνα με το σχέδιο επενδύσεων κεφαλαίων που περιλαμβάνεται στο σχέδιο αναδιάρθρωσης,

- μη επιστρεπτέες ενισχύσεις κατάρτισης μέχρι 4530000 MTL,

- αντιστάθμιση του κοινωνικού κόστους της αναδιάρθρωσης μέχρι 32024000 MTL,

- ενίσχυση για το οικονομικό κόστος μέχρι 17312000 MTL,

- άλλες ενισχύσεις που συνδέονται με το οικονομικό κόστος μη επιστρεπτέων ενισχύσεων κατάρτισης και την επιδότηση επενδύσεων κεφαλαίων μέχρι 3838000 MTL,

- επιδότηση κεφαλαίου κινήσεως μέχρι 51804000 MTL. Αυτό το λειτουργικό στοιχείο ενίσχυσης του σχεδίου μειώνεται με το χρόνο ούτως ώστε το 25 % κατ' ανώτατο όριο του πράγματι καταβληθέντος ποσού να μπορεί να καταβληθεί κατά τα τελευταία τέσσερα έτη του προγράμματος αναδιάρθρωσης.

Η ενίσχυση για κάθε στοιχείο δεν υπερβαίνει τις δαπάνες τις οποίες αποσκοπεί να καλύψει, και περιορίζεται στο ελάχιστο αναγκαίο για την επίτευξη των στόχων του προγράμματος αναδιάρθρωσης.

(β) Η Μάλτα υλοποιεί την αναδιάρθρωση των ναυπηγείων βάσει σχεδίου αναδιάρθρωσης, που αποσκοπεί στην επίτευξη πλήρους βιωσιμότητας το αργότερο έως το τέλος της περιόδου αναδιάρθρωσης και τηρεί τους ακόλουθους όρους:

(i) η ενίσχυση χορηγείται εφ' άπαξ. Καμία άλλη ενίσχυση δεν χορηγείται στην ιδιοκτήτρια εταιρία των ναυπηγείων μετά τις 31 Δεκεμβρίου 2008,

(ii) οι διαθέσιμες ανθρωποώρες για το προγραμματιζόμενο παραγωγικό εργατικό δυναμικό 1410 ατόμων για τη ναυπήγηση, την επισκευή και τη μετατροπή πλοίων (μετά την αναδιάρθρωση) εντός των ναυπηγείων, είναι 2,4 εκατομμ. ανθρωποώρες ετησίως,

(iii) ο αριθμός πωλούμενων ανθρωποωρών για επισκευή και μετατροπή πλοίων δεν υπερβαίνει τις 2035000 κατά τη διάρκεια οιουδήποτε από τα δέκα έτη μετά το έτος έναρξης της περιόδου αναδιάρθρωσης,

(iv) η ναυπήγηση, όπως ορίζεται στον κανονισμό (ΕΚ) αριθ. 1540/98 περί των νέων κανόνων ενισχύσεως της ναυπηγικής βιομηχανίας [3], δεν υπερβαίνει μέγιστη ετήσια παραγωγή 10.000 αντισταθμισμένης ολικής χωρητικότητας. Τα ναυπηγεία δύνανται να αφαιρούν από την αναφερόμενη παραγωγή τους τις ακόλουθες εργασίες, οι οποίες μπορεί να αποδειχθεί ότι έχουν ανατεθεί σε τρίτους: εγκατάσταση ικριωμάτων, εσωτερική μεταφορά, προσωρινές υπηρεσίες, υπηρεσίες φύλαξης, κατασκευή εγκαταστάσεων και μοντέλων, υπηρεσίες καθαρισμού πλοίων, μόνωση και επίστρωση, συστήματα λαδόνερων και έρματος, συστήματα πυρόσβεσης και καταιονισμού, καλωδιώσεις (εάν δεν αποτελούν μέρος ηλεκτρονικών εγκαταστάσεων), ηλεκτρονικές εγκαταστάσεις (λόγω του συνήθως υψηλού ποσοστού κόστους τους, μόνον το 40 % των αποδεδειγμένων δαπανών των εργασιών αυτών λαμβάνεται υπόψη), εξάρτιση, κλειδαριές, μηχανική επεξεργασία, αποχέτευση (πλην των κινητών αποχωρητηρίων) και θέρμανση,

Η συνολική αντισταθμισμένη ολική χωρητικότητα της συγκεκριμένης σύμβασης ναυπήγησης μπορεί να μειώνεται κατά το ποσοστό που αντιστοιχεί στις προαναφερόμενες εργασίες που ανατίθενται σε τρίτους,

(v) στη Δεξαμενή 1 της Malta Drydocks δεν πραγματοποιείται ναυπήγηση, μετατροπή και επισκευή πλοίων επί δέκα τουλάχιστον έτη από την ημερομηνία έναρξης της περιόδου αναδιάρθρωσης. Εάν η δεξαμενή αυτή επαναχρησιμοποιηθεί για άλλες δραστηριότητες, οι δραστηριότητες αυτές πρέπει να είναι ανεξάρτητες από τις εταιρίες στις οποίες ανήκει σήμερα το ναυπηγείο, και δεν πρέπει να συνδέονται με τη ναυπήγηση, την επισκευή ή τη μετατροπή πλοίων,

(vi) όσον αφορά την απαιτούμενη μείωση εργατικού δυναμικού των ναυπηγείων, η Μάλτα εξασφαλίζει ότι διατηρείται ο απαιτούμενος πυρήνας εργατικού δυναμικού με τις ουσιώδεις δεξιότητες,

(vii) τα προγράμματα κατάρτισης που συνδέονται με το σχέδιο αναδιάρθρωσης πρέπει να είναι συμβατά προς τους εν γένει ισχύοντες κοινοτικούς κανόνες,

(viii) τυχόν ενισχύσεις που χορηγήθηκαν κατά παράβαση των ανωτέρω όρων, επιστρέφονται.

(γ) Εάν δεν καταστεί δυνατή η βιωσιμότητα των ναυπηγείων λόγω εξαιρετικών συνθηκών, οι οποίες δεν μπορούσαν να προβλεφθούν τον χρόνο της εκπόνησης του σχεδίου αναδιάρθρωσης, η Επιτροπή μπορεί να επανεξετάζει τους όρους που εκτίθενται στο σημείο β), σύμφωνα με τη διαδικασία του άρθρου 88, παράγραφος 1 της Συνθήκης ΕΚ. Πριν από την έναρξη της διαδικασίας αυτής, η Επιτροπή λαμβάνει πλήρως υπόψη της, τις απόψεις των κρατών μελών για ότι συντρέχουν εξαιρετικές συνθήκες. Οι απόψεις αυτές εκφράζονται βάσει σύστασης της Επιτροπής και βάσει των διαθέσιμων σχετικών πληροφοριών και των περιστάσεων.

Εν πάση περιπτώσει, δεν είναι, σε καμία περίπτωση, δυνατόν να γίνει υπέρβαση του συνολικού ποσού της ενίσχυσης που αναφέρεται στο σημείο α).

(δ) Η Μάλτα συνεργάζεται με τις ρυθμίσεις παρακολούθησης που θεσπίζει η Επιτροπή, συμπεριλαμβανομένων των επιτόπιων επιθεωρήσεων από ανεξάρτητους εμπειρογνώμονες, κατά την περίοδο της αναδιάρθρωσης.

Η Μάλτα υποβάλλει εκθέσεις στην Επιτροπή ετησίως σχετικά με την υλοποίηση του σχεδίου. Στις εκθέσεις περιλαμβάνονται όλες οι σχετικές πληροφορίες, οι οποίες παρέχουν στην Επιτροπή τη δυνατότητα να αξιολογεί την κατάσταση όσον αφορά την εφαρμογή του προγράμματος αναδιάρθρωσης, συμπεριλαμβανομένης της συμπεριφοράς τιμολόγησης των ναυπηγείων για τις νέες συμβάσεις επισκευής και ναυπήγησης πλοίων που συνάπτουν τα ναυπηγεία. Στην έκθεση ετήσιας παραγωγής του ναυπηγείου πρέπει να προσδιορίζεται η αντισταθμισμένη ολική χωρητικότητα των επιλέξιμων εργασιών που ανατίθενται σε τρίτους σύμφωνα με το πραγματικό διάστημα κατά το οποίο πραγματοποιήθηκαν από τρίτους, και τα σχετικά στοιχεία πρέπει να περιλαμβάνονται στον υπολογισμό της αντισταθμισμένης ολικής χωρητικότητας της σύμβασης ναυπήγησης. Για τα πλοία η ναυπήγηση των οποίων διαρκεί περισσότερο από δύο έτη, τα στοιχεία της αντισταθμισμένης ολικής χωρητικότητας παγώνουν στο τέλος του έτους ώστε να αποφεύγονται οι αναδρομικές διορθώσεις. Επίσης, τα ναυπηγεία πρέπει να είναι σε θέση να προσκομίζουν, προς έλεγχο, όλες τις συμβάσεις που αφορούν την ανάθεση σε τρίτους των εργασιών που περιλαμβάνονται στον κατάλογο του σημείου (β) υπό (iv).

Η Μάλτα υποβάλει τις εκθέσεις αυτές εντός διμήνου από το τέλος κάθε έτους, αρχής γενομένης τον Μάρτιο του 2003. Η τελευταία έκθεση υποβάλλεται μέχρι το τέλος Μαρτίου 2009, εκτός εάν συμφωνηθεί άλλως μεταξύ της Επιτροπής και της Μάλτας.

[1] Σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων (ΕΕ L 107, 30.4.1996, σ. 4).

[2] ΕΕ C 74, 10.3.1998, σ. 9.

[3] ΕΕ L 202, 18.7.1998, σ. 1.

--------------------------------------------------